Vážený pán minister školstva, vedy, výskumu a športu Slovenskej republiky,

vážení páni rektori,

dovoľte mi, aby som Vám ešte raz úprimne zablahoželala k opätovnému vymenovaniu do funkcií.

Obaja sa ich ujímate v neľahkom období. Pandémia donútila vysoké školy prejsť do dištančného režimu vyučovania. Viem, že táto zmena bola pre mnohých vyučujúcich náročná nielen technicky, ale najmä z toho hľadiska, že štúdium bez každodenného priameho a osobného pôsobenia na študentov je oveľa náročnejšie, ak sa jeho kvalita nemá znižovať. O to viac oceňujem iniciatívu a tvorivý prístup všetkých, ktorí sa aj v mimoriadne sťažených podmienkach snažia udržať vysokú úroveň vzdelávania na našich univerzitách a vysokých školách.

Je mi známe, že záujem o štúdium na Trenčianskej univerzite Alexandra Dubčeka sa v poslednom období zvyšuje, čo považujem za znak toho, že fakulty univerzity ponúkajú študentom príťažlivé študijné programy. Univerzite sa podarilo dosiahnuť, že niektoré technické študijné programy boli akreditované s tým, že spĺňajú najvyššie európske štandardy kvality. Je to veľký úspech a bolo by skvelé, keby sa počet takýchto kvalitných programov, ktoré obstoja aj v medzinárodnom porovnaní, neustále zvyšoval. V súvislosti s dnešnou situáciou veľa očakávame od fakulty zdravotníctva. Priebeh pandémie nám potvrdil, že pokiaľ ide o prípravu vysoko erudovaného zdravotníckeho personálu, musíme urobiť výrazný pokrok, ak máme zabezpečiť kvalitnú zdravotnú starostlivosť pre našich občanov. Verím, že trenčianska univerzita významne prispeje k dosiahnutiu tohto cieľa, ktorý má veľký celospoločenský význam.

Univerzita Jánosa Selyeho v Komárne je od roku 2004 jedinou vysokou školou na Slovensku, ktorá vyučuje v jazyku národnostnej menšiny. Za uplynulé roky sa podmienky štúdia na univerzite zlepšili vďaka tomu, že sa podarilo zrekonštruovať priestory univerzity, vybaviť laboratóriá a školiace miestnosti modernou technikou a zabezpečiť pre fakulty špičkovú infraštruktúru. Je potešiteľné, že sa to podarilo aj vďaka premyslenému a úspešnému čerpaniu eurofondov. Vnímam potenciál, aký má Selyeho univerzita pre vysokoškolské vzdelávanie a vedecké bádanie v maďarskom jazyku. Aj to, aký má potenciál pre kultúrny, sociálny a ekonomický rozvoj na juhu krajiny, pre našich občanov maďarskej národnosti. O to väčšia je zodpovednosť vyplývajúca z tohto postavenia univerzity. Kvalitné vzdelávacie inštitúcie v materinskom jazyku sú jedným z dôležitých predpokladov toho, aby sa príslušníci národnostných menšín mohli cítiť skutočne plnohodnotnými občanmi Slovenskej republiky.

Vážení páni rektori,

vediete inštitúcie, ktoré v najbližšom období musia zvládnuť mnoho výziev. Niektoré sú krátkodobé: je potrebné prekonať bezprostredné dôsledky pandémie a pripraviť sa na návrat prezenčného vyučovania. Iné sú dlhodobejšie: vysoké školy majú nezastupiteľnú rolu pri tom, aby sa naša ekonomika transformovala na znalostnú ekonomiku. Musíme spoločne zastaviť odlev talentov zo Slovenska. Zvýšiť úroveň kritického myslenia, obmedziť šírenie dezinformácií a odvrátiť s nimi súvisiacu krízu autority odborníkov a vedeckých inštitúcií. Odstrániť akékoľvek pochybnosti ohľadom akademickej etiky a integrity v našom vysokom školstve.

Chcem Vám vo Vašich neľahkých úlohách zaželať veľa odhodlania, energie, odvahy, a vnútornej rovnováhy potrebnej na ich zvládnutie. Želám Vám vo vašom druhom a treťom funkčnom období veľa úspechov.